**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 04.08.2018, ora 8.00 – 05.08.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.08.2018, ora 7.00**

**RÂURI**

Debitele au fost în scǎdere, exceptând cursul inferior al Jiului şi cursul mijlociu și inferior al Prutului, unde au fost în creștere prin propagare, precum şi râurile din Dobrogea unde au fost staţionare.

Debitele se situează la valori mai mari de 100% din mediile multianuale lunare, exceptând râurile din bazinele hidrografice: Iza, Tur, Someș, Crasna, Barcău, Motru şi unii afluenţi ai Argeşului superior, unde se situează sub normalele lunare, cu valori mai mici de 90% din acestea.

Se situează peste **COTELE DE ATENȚIE** râurile la stațiile hidrometrice: Dâmbovița – Dragomirești (200+22)-jud. IF și Ciric – jud. IS (170+24)-jud. IS.

În interval s-au mai situat peste **COTELE DE APĂRARE** nivelurile pe râul Prut, sector aval Stânca Costeşti – amonte Ungheni, datorită propagării debitelor defluente controlate din Acumularea Stânca Costeşti (sector îndiguit, jud. BT și IS).

Debitele vor fi în general în scǎdere, exceptând cursul mijlociu și inferior al Prutului, unde vor fi în creștere prin propagare precum şi râurile din Dobrogea unde vor fi staţionare.

Sunt posibile creșteri izolate de niveluri și debite pe unele râuri mici din zonele de deal și munte, ca urmare a precipitaţiilor prognozate.

**DUNĂRE**

Debitul la intrarea în ţară (secţiunea Baziaş) în intervalul 04.08 – 05.08.2018 a fost în scădere, având valoarea de 3700 m3/s, sub media multianuală a lunii august (4300 m3/s).

În aval de Porţile de Fier debitele au fost, în general, în scădere.

Debitul la intrarea în ţară (secţiunea Baziaş) va fi staţionar (3700 m3/s).

În aval de Porţile de Fier debitele vor fi în scădere pe sectoarele Gruia – Calafat și Giurgiu – Tulcea şi relativ staţionare pe sectorul Bechet – Zimnicea.

**2.** **Situaţia meteorologică în intervalul 04.08.2018, ora 8.00 – 05.08.2018, ora 6.00**

**ÎN ŢARĂ**

Vremea a fost predominant frumoasă, dar călduroasă după-amiaza în cea mai mare parte a țării. Cerul a fost mai mult senin dimineața și noaptea, dar cu unele înnorări în a doua parte a zilei în Munții Banatului și în grupele vestice ale Carpaților Meridionali, unde izolat s-au semnalat ploi de scurtă durată.  Vântul a suflat slab și moderat. Temperaturile maxime au fost cuprinse între 26 de grade la Câmpulung și 33 de grade la Calafat, Bechet, Giurgiu, Alexandria, București Filaret, Tulcea, Satu Mare, Oradea și Arad. La ora 06 valorile termice erau cuprinse între 10 grade la Miercurea Ciuc, Toplița și Joseni și 24 de grade la Gura Portiței.

*Indicele temperatură-umezeală (ITU) a atins pragul critic de 80 de unități al disconfortului termic pe litoral și cu totul izolat în zonele de câmpie din vestul și sudul țării.*

**LA BUCUREŞTI**

Vremea a fost frumoasă, dar călduroasă după-amiaza. Cerul a fost mai mult senin, iar vântul a suflat slab până la moderat. Temperatura maximă, a fost de 32 de grade la Afumați și Băneasa și de 33 grade la Filaret, iar la ora 06 se înregistrau 17 grade la Băneasa și 18 grade la Afumați și Filaret.

**3. Prognoza meteorologică în intervalul 05.08.2018, ora 8.00 – 06.08.2018, ora 8.00**

**ÎN ŢARĂ**

Vremea va fi în general frumoasă, dar călduroasă după-amiaza în cea mai mare parte a țării. Cerul va fi variabil, cu înnorări după-amiaza în zonele de munte, dar numai cu totul izolat vor fi ploi de scurtă durată. Seara și noaptea, nebulozitatea se va accentua în regiunile nordice și nord-vestice, unde pe arii restrânse vor fi averse, însoțite de descărcări electrice și intensificări de scurtă durată ale vântului. Temperaturile maxime se vor încadra, în general, între 27 și 34 de grade, cu cele mai ridicate valori în nord-vestul teritoriului, iar cele minime între 10 grade în depresiunile Carpaților Orientali și în jur de 23 de grade pe litoral.

*Indicele temperatură-umezeală (ITU) va atinge și depăși ușor pragul critic de 80 de unități izolat în zonele de câmpie, îndeosebi din vestul țării.*

**LA BUCUREŞTI**

Vremea se va menține frumoasă, dar călduroasă după-amiaza. Cerul va fi variabil spre mai mult senin, iar vântul va sufla slab până la moderat. Temperatura maximă va fi de 32...33 de grade, iar cea minimă va fi de 17...19 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**

Dispecer,

Gabriel ION